
EH Bildu Nafarroa talde parlamentarioari atxikitako foru parlamentari Oihan Mendo Goñi jaunak 11-25/PES-00243 idatzizko galdera egin zuen, trantsizio justurako eta klima-justiziarako estrategia taxutzeari buruzkoa. Bada, Landa Garapeneko eta Ingurumeneko kontseilaria naizen aldetik, honako hau jakinarazten dut egindako galderei erantzunez:

Idatzi al da Klima Aldaketari eta Trantsizio Energetikoari buruzko Foru Legeak ezartzen duen trantsizio justurako eta klima-justiziarako estrategia? 

Erantzuna ezezkoa bada, zer epe aurreikusten dituzte Nafarroako Gobernuak eta haren departamentuek trantsizio justurako eta justizia klimatikorako estrategia idazteko?

Aipatu estrategiak trantsizio ekologikoak ukitutako sektore ekonomiko eta sozialen diagnostikoa egitea eta ondorio negatiboak arintzeko neurriak ezartzea duenez helburu, eskudun diren bi departamentuekin jarri gara harremanetan: Industriako eta Enpresen Trantsizio Ekologiko eta Digitalerako Departamentua, eta Eskubide Sozialetako, Ekonomia Sozialeko eta Enpleguko Departamentua. 

Jasotako erantzunak aintzat hartuta, aipatu estrategia ez da oraindik ere idatzi, eta ez dago zehazterik zer epetan egitea aurreikusten den. Hori bai, estrategia lantzeko lagungarriak izan daitezkeen bi ekintza aipatu daitezke:

-	2050erako Nafarroako Energia eta Klimako ibilbide orri integratua egitea, trantsizio justurako apartatu espezifiko bat izanen duena.



-	Industria Legearen aurreproiektuko 5. artikuluan aurreikusitako Nafarroako Industriako eta Enpresa Sustapeneko Planean, honako hau jasotzen da planaren helburuen gainean: «Karbono isurpen gabeko industria baterantz trantsizioak izanen dituen ondorio soziolaboralei aurre hartzea eta mekanismoak ezartzea enpleguaren birmoldaketarako, birkualifikaziorako eta banaketarako». Plana Trantsizio Justurako Estrategiarekin koordinatuko da, hau da, Klima-aldaketari eta energia-trantsizioari buruzko martxoaren 22ko 4/2022 Foru Legean aurreikusitako instrumentuarekin, trantsizio ekologikoak enpleguan izan ditzakeen eraginak aurreikusteko neurriak jasoko dituena.

